**Drobné stavby, ohlásenie stavebných úprav**

**Drobné stavby**

Pre drobné stavby postačuje ohlásenie, ak sú splnené podmienky, že ide o stavbu, ktorá plní doplnkovú funkciu k hlavnej stavbe a nemôže negatívne ovplyvniť životné prostredie (§ 139b ods. 6 až8 stavebného zákona).

**Drobné stavby sú:**

* prízemné stavby, ak ich zastavaná plocha nepresahuje 25 m2 a výška 5 m;
* podzemné stavby, ak ich zastavaná plocha nepresahuje 25 m2 a hĺbka 3 m;
* oplotenie;
* prípojky stavieb a pozemkov, špecifikované stavby na lesnej pôde a špecifikované komunikácie;
* reklamná stavba, na ktorej je najväčšia informačná plocha menšia ako 3 m2

Ohlásenie stavebnému úradu postačí aj pri špecifikovaných stavbách elektronických komunikačných sietí a pri ich výmene alebo doplnení, keď nedôjde k zmene stavby.

Za drobné stavby **sa nepovažujú** stavby skladov horľavín a výbušnín, stavby pre civilnú ochranu, stavby pre požiarnu ochranu, stavby uránového priemyslu a jadrových zariadení, vodné stavby, stavby čerpacích staníc kvapalných palív, skvapalnených plynov alebo stlačených plynov pre pohon motorových vozidiel, stavby prečerpávacích staníc horľavých kvapalín, horľavých plynov a stavby plniarní tlakových nádob horľavým plynom alebo horenie podporujúcim plynom.

Stavebník je povinný uskutočnenie drobnej stavby vopred písomne ohlásiť stavebnému úradu **a začať uskutočňovať drobnú stavbu môže len na základe písomného oznámenie stavebného úradu, že proti jej uskutočneniu nemá námietky,** v lehote do dvoch rokov od jeho doručenia, pokiaľ stavebný úrad neurčí inak.

Stavebný úrad môže určiť, že ohlásenú drobnú stavbu možno uskutočniť len na základe stavebného povolenia.

**Potrebné doklady**

* Ohlásenie drobnej stavby - tlačivo
* Doklad, ktorým sa preukazuje vlastnícke alebo iné právo k pozemku- list vlastníctva
* Súhlas spoluvlastníkov, pokiaľ nie sú všetci aj stavebníkmi
* Vyjadrenie vlastníka susednej nehnuteľnosti, pri oplotení a ak sa pri uskutočňovaní stavby má použiť susedná nehnuteľnosť;
* Jednoduchý situačný výkres a stavebné riešenie stavby
* Jednoduchý technický opis stavby
* Pre prípojky stavieb a pozemkov vyjadrenie príslušného správcu siete k pripojeniu
* Pri uskutočňovaní na poľnohospodárskej pôde stanovisko Okresného úradu Malacky, pozemkový a lesný odbor
* Pri uskutočňovaní drobnej stavby svojpomocne vyhlásenie kvalifikovanej osoby
* Pri použití susedných nehnuteľností vyjadrenie vlastníka tejto nehnuteľnosti

**Ohlásenie stavebných úprav**

Pri stavebných úpravách, ktorými sa podstatne **nemení vzhľad stavby, nezasahuje sa do nosných konštrukcií stavby, nemení sa spôsob užívania stavby a neohrozujú sa záujmy spoločnosti postačí ohlásenie stavebnému úradu.**

Stavebník je povinný uskutočnenie stavebných úprav **vopred** písomne ohlásiť stavebnému úradu **a začať uskutočňovať stavebné úpravy môže len na základe písomného oznámenia stavebného úradu, že proti ich uskutočneniu nemá námietky,** v lehote do dvoch rokov od jeho doručenia, pokiaľ stavebný úrad neurčí inak.

Stavebný úrad môže určiť, že ohlásené stavebné úpravy možno uskutočniť len na základe stavebného povolenia.

**Potrebné doklady:**

* Ohlásenie stavebných úprav (tlačivo, identické s tlačivom na ohlásenie drobnej stavby)
* Doklad, ktorým sa preukazuje vlastnícke alebo iné právo k stavbe- list vlastníctva
* Súhlas spoluvlastníkov, pokiaľ nie sú všetci aj stavebníkmi
* Písomná dohoda s vlastníkom stavby, ak úpravy uskutočňuje nájomca
* Jednoduchý nákres/náčrt stavebných úprav a jednoduchý technický opis stavebných úprav

**Vybavuje:** OÚ Vysoká pri Morave, Hlavná 196/102, 900 66 Vysoká pri Morave  
Kontakt: Hana Malcherová, Tel.: 02/65967120, kl. 1 e-mail: obecnyurad@vysokaprimorave.sk  
Doba vybavenia: do 30 dní od podania ohlásenia, príp. jeho doplnenia  
**Správny poplatok** ( podľa zákona č. 439/2012 Z.z ktorým sa mení a dopĺňa zákon NR SR č. 145/1995 Z.z. o správnych poplatkoch v znení neskorších predpisov (položka 60a, písm.c.)

* 10 € fyzická osoba
* 30 € právnická osoba
* 80 € stavba elektronickej komunikačnej siete

**Prepisy**- Zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov   
- Vyhláška č. 532/2002 Z.z. ktorou sa ustanovujú podrobnosti o všeobecných technických požiadavkách na výstavbu